Diari Oficial de la Generalitat Valenciana


Sumari del DOGV 9696, del 03-10-2023 (2023/9933)

RESOLUCIÓ de 27 de setembre de 2023, del director general d'Ordenació Educativa i Política Lingüística, per la qual es convoquen cursos de formació lingüística i tècnica inclosos en el Pla d'acompanyament lingüístic per al personal de l'Administració de la Generalitat.
-----------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9696

Data del DOGV
:   03-10-2023

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2023/9933


Data del document
:   07-09-2023

Organisme emissor


Tipus de document
:   Resolució

Anàlisi jurídica

 Descriptors 

:   * Conselleria d'Educació, Universitats i Ocupació

RESOLUCIÓ de 27 de setembre de 2023, del director general d'Ordenació Educativa i Política Lingüística, per la qual es convoquen cursos de formació lingüística i tècnica inclosos en el Pla d'acompanyament lingüístic per al personal de l'Administració de la Generalitat. [2023/9933]  
El títol quart de la Llei 4/1983, de 23 de novembre, d'ús i ensenyament del valencià, preveu en l'article 27 que el Consell fomentarà l'ús del valencià en totes les activitats administratives dels òrgans que en depenen. Així mateix, l'article 29 prescriu que el Consell de la Generalitat Valenciana propiciarà l'ensenyament del valencià als funcionaris i empleats públics dependents d'aquesta.  
La disposició addicional segona del Decret 61/2017, de 12 de maig, del Consell, pel qual es regulen els usos institucionals i administratius de les llengües oficials en l'Administració de la Generalitat, indica que les conselleries competents en matèria de política lingüística, d'una banda, i en matèria de formació del personal de l'Administració de la Generalitat, de l'altra, organitzaran les activitats de formació i acompanyament lingüístics destinades al personal empleat públic per a garantir l'aplicació de l'esmentat decret.  
La Resolució de 20 de gener de 2023, de la Direcció General de Funció Pública, per la qual es convoquen les accions formatives del Pla de formació del personal al servei de la Generalitat de 2023, estableix l'oferta d'accions formatives del Pla de formació del personal al servei de la Generalitat i promogudes per l'Institut Valencià d'Administració Pública (IVAP), per l'Escola Valenciana d'Estudis de la Salut (EVES), per la Secretaria Autonòmica d'Educació i Formació Professional i per les universitats públiques de la Comunitat Valenciana.  
D'acord amb el Decret 136/2023, de 10 d'agost (DOGV 9661, 14.08.2023), del Consell, pel qual s'aprova el Reglament orgànic i funcional de la Conselleria d'Educació, Universitats i Ocupació, correspon a la Direcció General d'Ordenació Educativa i Política Lingüística, dirigir, analitzar, coordinar i executar la política lingüística d'acord amb la planificació lingüística de la Generalitat i amb la normativa legal vigent. Per això, d'acord amb les competències atribuïdes a aquesta direcció general en l'article 10 del Decret 136/2023, de 10 d'agost, del Consell, resolc:  
  
Primer. Oferta de cursos  
Es convoquen cursos de formació lingüística i tècnica corresponents a la campanya 2023-2024 per al personal de l'Administració de la Generalitat.  
En aquesta convocatòria s'ofereixen cursos en centres de treball, organitzats en les diferents conselleries i organismes dependents de la Generalitat, en la modalitat presencial, preferentment. Amb caràcter extraordinari podran impartir-se cursos en la modalitat telepresencial.  
En els cursos telepresencials el professorat i l'alumnat es relacionaran de manera sincrònica.  
  
Segon. Coordinació i organització dels cursos  
La coordinació i l'organització de l'oferta dels cursos en centres de treball corresponen a la Direcció General d'Ordenació Educativa i Política Lingüística, a través del Servei de Formació i Acreditació.  
  
La persona responsable de la formació de cada centre, conselleria o organisme dependent de la Generalitat haurà de designar un coordinador o coordinadora dels cursos.  
En els centres o organismes que no disposen de responsable de formació, la persona responsable del departament corresponent haurà de designar un coordinador o coordinadora dels cursos.  
  
Tercer. Modalitat de cursos  
Els cursos oferits són:  
1. Cursos de coneixements de valencià corresponents als nivells del Marc Europeu Comú de Referència per a les Llengües (A2, B1, B2, C1, C2).  
2. Cursos d'actualització de coneixements de valencià de nivell C1.  
3. Cursos de llenguatge administratiu.  
Quart. Cursos en centres de treball  
1. Coordinació i organització dels cursos  
Les conselleries i els organismes dependents de la Generalitat podran organitzar els cursos que consideren necessaris per al personal del centre de treball.  
El coordinador o coordinadora dels cursos s'encarregarà de posar-los en funcionament, de buscar-ne el professorat, d'elaborar el calendari i l'horari de les sessions formatives i comunicar-los al professorat, de matricular-hi l'alumnat i, si cal, de gestionar-ne el tancament segons les instruccions que reba des del Servei de Formació i Acreditació.  
  
Per tal que aquests cursos s'incloguen en la campanya 2023-2024, el coordinador o coordinadora de cada conselleria o organisme dependent de la Generalitat haurà de trametre la proposta organitzativa, segons el model disponible en l'annex I d'aquesta resolució i en la pàgina web www.ceice.gva.es/va/web/dgplgm/empleats-publics, al Servei de Formació i Acreditació de la Direcció General d'Ordenació Educativa i Política Lingüística. La proposta organitzativa haurà d'estar firmada digitalment per la persona responsable del centre i s'haurà de presentar per tràmit telemàtic.  
  
2. Professorat  
La Direcció General d'Ordenació Educativa i Política Lingüística nomenarà el professorat que impartirà els cursos autoritzats.  
El professorat proposat haurà d'estar en possessió del grau en Filologia, Traducció o titulació equivalent, i del certificat del C2 de coneixements de valencià.  
El professorat s'encarregarà del control i seguiment de l'assistència de l'alumnat mitjançant la plataforma e-Formació, així com del tancament de l'edició del curs, si cal, segons les instruccions que reba des del Servei de Formació i Acreditació.  
  
3. Dedicació lectiva, període de realització i nombre d'alumnes  
Els cursos tindran una duració mínima de 50 hores lectives i màxima de 80 hores lectives.  
El calendari lectiu dels cursos s'haurà de realitzar entre els mesos de desembre de 2023 i setembre de 2024, i haurà de ser confirmat per la Direcció General d'Ordenació Educativa i Política Lingüística.  
El nombre màxim d'alumnes per curs serà de 40 i el mínim de 5. Es reservarà un 10 % de les places per al personal empleat públic que acredite un grau de discapacitat igual o superior al 33 %.  
  
4. Vacants  
Si queden places vacants en els cursos, podran ser ocupades per personal d'altres conselleries o organismes dependents de la Generalitat.  
  
Les places reservades per al personal empleat públic que acredite un grau de discapacitat igual o superior al 33 % que queden lliures s'acumularan a la resta places.  
  
5. Pagament  
El pagament del professorat que impartirà els cursos anirà a càrrec de les conselleries o dels organismes que els oferisquen.  
  
Cinqué. Termini de sol·licitud  
El termini per a la presentació de les propostes organitzatives és de quinze dies a comptar de l'endemà de la publicació d'aquesta resolució en el Diari Oficial de la Generalitat Valenciana.  
  
Sisé. Autorització  
L'autorització per a la impartició dels cursos de formació lingüística i tècnica per part dels centres o entitats que ho sol·liciten es farà per resolució publicada en el Diari Oficial de la Generalitat Valenciana i firmada pel director general d'Ordenació Educativa i Política Lingüística.  
  
Seté. Certificats  
El Servei de Formació i Acreditació expedirà un certificat de participació a les persones admeses oficialment sempre que aquestes acrediten l'assistència, com a mínim, del 85 % de la duració total del curs. L'assistència inferior al percentatge indicat per part de les persones que han sigut admeses al curs, implicarà la impossibilitat d'expedir qualsevol certificat.  
Els certificats seran emesos en suport electrònic des de la plataforma d'e-Formació i els podrà descarregar la persona interessada des d'aquesta plataforma.  
Els certificats seran d'un còmput d'hores senceres i només se certificaran els cursos autoritzats pel Servei de Formació i Acreditació.  
  
El Servei de Formació i Acreditació de la Direcció General d'Ordenació Educativa i Política Lingüística expedirà al professorat un certificat d'impartició dels cursos en finalitzar la convocatòria.  
  
Huité. Efectes  
Aquesta resolució tindrà efectes l'endemà de ser publicada en el Diari Oficial de la Generalitat Valenciana.  
  
Contra aquesta resolució, que no posa fi a la via administrativa, les persones interessades hi podran interposar un recurs d'alçada davant de la Secretaria Autonòmica d'Educació en el termini d'un mes a comptar de l'endemà de la publicació, de conformitat amb el que disposen els articles 112.1, 121 i 122 de la Llei 39/2015, d'1 d'octubre, del procediment administratiu comú de les administracions públiques.  
  
València, 27 de setembre de 2023.- El director general d'Ordenació Educativa i Política Lingüística: Ignacio Martínez Arrúe.